Samarqandda suv yoqasidan topilgan ko‘p miqdordagi eshaklarning jasadlari viloyat hokimi tomonidan borib o‘rganildi

Samarqand viloyati hokimligi Samarqand shahri tashqarisidagi Xishrav qo‘rg‘oni hududida joylashgan markaziy chiqindixona yaqinidagi suv akvatoriyasida qayd etilgan nobarqaror sanitar-gigiyenik vaziyat va uni bartaraf etish yuzasidan amalga oshirilgan ishlar to‘g‘risida axborot berdi.

2016-yilning 5-dekabr kuni viloyat Favqulodda vaziyatlar boshqarmasiga Samarqand shahrida istiqomat qiluvchi fuqaro murojaat qilib, Xishrav qo‘rg‘oni hududida joylashgan shahar tashqarisidagi markaziy chiqindixona yaqinidagi suv akvatoriyasida ommaviy tarzda yirik shoxli hayvonlarning jasadlari va turli qoldiqlari tashlab yuborilganligini hamda mazkur holat o‘ta xavfli yuqumli kasalliklarning epidemiyasiga olib kelishi mumkinligini bayon etgan.
Bundan tashqari mazkur holat joriy yil 6-dekabrida jurnalist Toshpo‘lat Rahmatullayevning Facebook’dagi sahifasida ham yoritilgan.
Xabar berishlaricha, mazkur murojaat yuzasidan viloyat hokimi boshchiligida DSENM bosh vrachi, tabiatni muhofaza qilish qo‘mitasi raisi, veterinariya, favqulodda vaziyatlar, yer resurslari va davlat kadastri boshqarmalari boshliqlari, Samarqand tumani hokimi hamda masalaga aloqador tashkilot va korxonalar rahbarlari ishtirokida voqea joyi borib o‘rganilgan.
“Bu yerda ko‘p miqdorda eshak jasadlari, suyaklari hamda ular atrofida daydi itlar, mushuklar va yovvoyi qushlar borligi aniqlandi”, — deyiladi hokimlik axborotida.
Bundan tashqari, suv havzasi yaqinida qo‘lbola usulda loydan uylar va turli binolar qurilgan bo‘lib, suyaklarni kuydirish uchun mo‘ljallangan qo‘lbola pech, suyak maydalovchi yasama tegirmon borligi kuzatildi.
Hududdagi nobarqaror sanitar-epidemiologik holatni yaxshilash hamda aholi va hayvonlar o‘rtasida o‘ta xavfli yuqumli kasalliklarning ommaviy ravishda tarqalib ketishining oldini olish maqsadida viloyat hokimi raisligida masalaga aloqador korxona va tashkilotlar rahbarlari ishtirokida yig‘ilish o‘tkazildi.
Yig‘ilishda Samarqand shahri Xishrav qo‘rg‘oni hududida joylashgan shahar tashqarisidagi markaziy chiqindixona yaqinidagi suv akvatoriyasidagi holat atroflicha muhokama qilinib, yuzaga kelgan nobarqaror sanitar-gigiyenik vaziyatning sodir etilishiga yo‘l qo‘yganligi va ushbu holatni oldini olish bo‘yicha o‘z vaqtida chora ko‘rmaganligi uchun tegishli viloyat tashkilotlari rahbarlariga nisbatan intizomiy choralar qo‘llanildi.
Shuningdek ularga tuman bo‘limi rahbarlarini egallab turgan lavozimida qolish-qolmasligi masalasini ko‘rib chiqish vazifasi yuklatildi.
Yig‘ilish qaroriga asosan, shuningdek, chiqindixona yaqinidagi suv akvatoriyasida yuzaga kelgan nobarqaror sanitar-gigiyenik vaziyatni qayta o‘rganib chiqish va tegishli tartibda rasmiylashtirish bo‘yicha viloyat ishchi guruhi tashkil qilindi.
Natijada Xishrav qo‘rg‘onidagi suv akvatoriyasi va uning atrofida to‘planib qolgan hayvonlar jasadlari va suyak qoldiqlari veterinariya-sanitariya me’yori talablari asosida utilizatsiya qilindi. Akvatoriyadagi suv chuqur laboratoriya tahlilidan o‘tkazilib, atrofda dezinfeksiya va zararlantirish ishlari olib borildi.
Hududni barcha noqonuniy qurilma va bino inshootlardan tozalash hamda kelgusida aniq shaxsga ijaraga berib, obodonlashtirish reja-tadbiri tasdiqlandi.
Bundan tashqari, ishchi guruhi viloyatdagi barcha suv havzalari, shahar chiqindixonasi atrofini xatlovdan o‘tkazib, fuqarolar tomonidan amalga oshirilayotgan noqonuniy xatti-harakatlarga barham berish choralarini ko‘rmoqda.
“Viloyat Ichki ishlar boshqarmasi tomonidan Xishrav qo‘rg‘onidagi suv akvatoriyasi va uning atrofida holatlarni sodir etgan shaxslarni aniqlash maqsadida surishtiruv ishlarini olib borilib, aybdorlarga nisbatan qonunchilikda belgilangan tartibda chora ko‘rilmoqda”, — deyiladi hokimlik axborotida.
Qo‘shimcha qilishlaricha, hududda jamoat tartibi va “pasport-viza” rejimiga rioya etilishini nazorat qiluvchi doimiy guruh faoliyat olib borayapti.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.